**Novo mesto – mesto ljubezni**

Dr. Janez Gabrijelčič, pobudnik Foruma odličnosti in mojstrstva ter projekta Rastoča knjiga & Častni občan Mestne občine Novo mesto

Janez.Gabrijelcic@gmail.com

Če smo za začetek nekoliko romantični in z veliko domišljije ter mitologije pogledamo daleč nazaj v nastajanje morfologije naše zemlje, lahko ugotovimo svojevrstno ljubezen naše zelene dolenjske lepotice Krke do kraja, kjer je nastalo Novo mesto. Kot bi s svojima, kar dvema okljukoma, nakazovala in naročala: ljudje, naselite se tu, tu je doma LJUBEZEN!

Ljubezen je torej v Novem mestu prisotna že zelo dolgo. Ljubezen v najširšem smislu predanosti, nesebičnem dajanju in ustvarjanju. Ljudje so tu, v nam znani zgodovini, živeli že pred več kot dvema tisočletjema. In živeli so kultivirano, saj nam tako kažejo izkopanine. S kakšno ljubeznijo so izdelovali razne izdelke in kako umetelno so jih umetniško obdelovali, kažejo njihove in naše situle! Kako lepe zapestnice, ogrlice in drug lep nakit so izdelovali za svoje ženske! Pa tudi druge izdelke za svojo rabo in menjavo!

In s kašno zagnanostjo so Novomeščani gradili svoje mesto, obzidja, mostove, znamenite hiše, cerkve, samostane, šole, kulturne domove, knjižnice, delavnice, tovarne. Za nas Novomeščane je to najlepše mesto na svetu!

Tudi naše Julije Primic Scheuchenstuhl, ki je živela v Novem mestu in je na šmihelskem pokopališču tudi pokopana, ne smemo pozabiti. In z njo povezane Prešernove Poezije, ter najlepše ljubezenske pesmi napisane v našem jeziku.

Italijani znajo ceniti svojo Julijo, Beatrice, Lauro ali Cintio …... Kaj pa mi in naša Julija? Pa Angela Smola? Pa …. Zgodovinarji in literati bi lahko našteli še več imen.

In koliko umetnikov, znanstvenikov, drugih mislecev in mojstrov je v času, odkar je bilo leta 1365 ustanovljeno Novo mesto, tu živelo in z ljubeznijo ustvarjalo svoja dela!

Novo mesto, kot središče Dolenjske, ne sme pozabiti, da je s Primožem Trubarjem, prav na našem področju vzniknila prva slovenska knjiga. S kakšno ljubeznijo in predanostjo se je to zgodilo!

Ne nazadnje je bila tu rojena tudi Rastoča knjiga, ki na svojstven način prikazuje vsestransko ljubezen do svojega naroda.

V sedanjem času še kako potrebujemo ljubezen v tistem najlepšem, plemenitem, žlahtnem smislu. Doma in na mednarodni ravni. Mislimo, da bi v tem smislu lahko, z malo dobre volje in majhnimi sredstvi, dobili v nastajajočem parku Rastoče knjige tudi Združene Rastoče knjige ljubezni sveta, kjer bi bile s pomočjo sodobne tehnologije in v sodelovanju z veleposlaništvi v Ljubljani ter drugimi državami prikazane najlepše ljubezenske knjige posameznih narodov. To bi bil bila izjemna motivacija za naše meščane ter tudi širše, hkrati pa tudi velika mednarodna promocija našega mesta. Obogatili pa bi tudi paleto znamenitosti Novega mesta in z inovativno ponudbo pritegnili dodatne domače in tuje obiskovalce.

Omenjeno lahko štejemo kot potrditev in dokaz tega, da naša generacija Novomeščanov razmišlja in deluje dolgoročno, dobrohotno, lokalno in globalno ter družbeno odgovorno.

Menimo in predlagamo, da se Novo mesto, zaradi vsega navedenega, lahko prične imenovati mesto ljubezni.

Omnia vincit amor (Ljubezen vse premaga) – Vergil

Samo ljubezen bo rešila človeštvo – Boris Pahor

Rastoča knjiga je zvezda stalnica, ljubezen – Tone Pavček

V knjigah so doma zakladi sveta, zato sta knjiga in bralec najžlahtnejši par – Slavko Pregl

A neko uro se je prebudila b e s e d a čudotvorna, sproščevalka, ki sta ogenj in vihar ji pokorna in vsega prav do dna je presvetlila - Miran Jarc (prvi list novomeške Rastoče knjige)